J.J. Abrams er leikstjóri myndarinnar . Vísir / Getty Nýjasta Stjörnustríðs-myndin er ekki væntanleg í kvikmyndahús fyrr en 20. desember en nú þegar hafa nokkrir aðdáendur fengið að vita hvernig myndin endar . Eða svo vill leikstjóri myndarinnar meina . Myndin er framleidd af fyrirtækinu Lucasfilm sem er í eigu afþreyingarrisans Disney . Þar á bæ er komið fram við kvikmyndahandrit líkt og hernaðarleyndarmál . Ýmsum kúnstum er beitt , starfsmenn á tökustað skrifa undir allskonar trúnaðaryfirlýsingar og þá fá leikarar í mörgum tilfellum aðeins að lesa þær blaðsíður handrita sem varða þeirra karaktera . Næsta Stjörnustríðsmynd er sú níunda í röðinni en hún ber heitið Star Wars : The Rise of Skywalker . Leikstjóri hennar er J.J. Abrams en hann leikstýrði sjöundu Stjörnustríðsmyndinni sem heitir Force Awakens . Hún var sú fyrsta í þríleiknum sem endar með þeirri mynd sem er væntanleg í kvikmyndahús . Abrams upplýsti í þættinum Good Morning America að handrit The Rise of Skywalker hefði verið boðið upp á vefnum eBay . Árvökull starfsmaður Disney kom auga á handritið þegar það var til sölu og náði að komast yfir það áður en það var selt . Sagði leikstjórinn að einn af leikurum myndarinnar , sem hann vildi ekki nefna á nafn , hefði komið handritinu fyrir undir rúmi og gleymt því þar . Sá sem sá um að þrífa hótelherbergið fann handritið og þannig hafi það endað á eBay . Abrams upplýsti einnig að kalla þurfti leikara myndarinnar út til að taka nokkur atriði upp aftur . Var síðasti tökudagur á sunnudag .